CELEX: 32020R0419
Language: ro
Date: 2020-01-30 00:00:00
Title: Regulamentul delegat (UE) 2020/419 al Comisiei din 30 ianuarie 2020 de derogare de la Regulamentul delegat (UE) 2016/1149 de completare a Regulamentului (UE) nr. 1308/2013 al Parlamentului European și al Consiliului în ceea ce privește programele naționale de sprijin în sectorul vitivinicol

20.3.2020   
               
               
                  RO
               
               
                  Jurnalul Oficial al Uniunii Europene
               
               
                  L 84/1
               
            
         REGULAMENTUL DELEGAT (UE) 2020/419 AL COMISIEI
         din 30 ianuarie 2020
         de derogare de la Regulamentul delegat (UE) 2016/1149 de completare a Regulamentului (UE) nr. 1308/2013 al Parlamentului European și al Consiliului în ceea ce privește programele naționale de sprijin în sectorul vitivinicol
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 53 literele (b) și (h),
         întrucât:
         
                     (1)
                  
                  
                     La 2 octombrie 2019, Organizația Mondială a Comerțului (OMC) a emis hotărârea arbitrală WT/DS316/ARB în cauza „Comunitățile Europene și anumite state membre – Măsuri care afectează schimburile comerciale referitoare la aeronavele civile de mari dimensiuni”. Această hotărâre arbitrală a permis Statelor Unite ale Americii (SUA) să solicite o autorizație pentru a impune contramăsuri la un nivel care să nu depășească 7,5 miliarde USD anual, ca răspuns la subvențiile acordate de Uniune pentru Airbus. La 18 octombrie 2019, SUA au impus o taxă ad valorem de 25 % la importurile, printre altele, de vinuri liniștite exportate în SUA de Germania, Spania, Franța și Regatul Unit. Această situație excepțională, inechitabilă și imprevizibilă are un impact negativ puternic asupra tuturor schimburilor comerciale cu vinuri din Uniune la nivel mondial. În plus, SUA au amenințat cu aplicarea unor taxe vamale ad valorem de 100 % la importurile de vinuri spumante din Franța, ca răspuns la impozitul avut în vedere de Franța pe serviciile digitale (impozitul GAFA).
                  
               
                     (2)
                  
                  
                     Taxele la import instituite de SUA au un impact direct și grav asupra comerțului cu vinuri din Uniune pe piața din SUA, care, pentru Uniune, este cea mai mare piață de export pentru produse agricole și, în special, pentru vin, atât din punctul de vedere al valorii, cât și din punctul de vedere al volumului exporturilor. În 2018, exporturile de vin din Uniune către SUA s-au ridicat la un total de 6,5 milioane de hectolitri, având o valoare de 4 miliarde EUR. Exporturile de vin din Uniune către SUA reprezintă, de regulă, între 30 și 40 % din valoarea exporturilor de vin ale Uniunii la nivel mondial.
                  
               
                     (3)
                  
                  
                     Taxele la import majorate impuse de SUA cauzează prejudicii tuturor vinurilor din Uniune, nu numai vinurilor liniștite originare din cele patru state membre care fac obiectul taxelor la import majorate. Schimburile comerciale cu toate vinurile din Uniune prezente pe piața SUA și reputația acestora sunt afectate negativ ca urmare a majorării acestor taxe. Reputația unui vin este determinată nu numai de calitatea sa, ci și de prețul său și de percepția asupra raportului calitate/preț. Acest lucru este valabil în special în cazul vinurilor cu prețuri medii-inferioare, care, în termeni absoluți, sunt mai afectate de o taxă de import de 25 % decât vinurile mai scumpe achiziționate de cunoscători, pentru care o creștere de preț nu funcționează ca factor de descurajare. Vinurile din Uniune concurează pe piața SUA cu vinuri de alte origini, precum America de Sud, Australia sau Africa de Sud. Având în vedere această concurență acerbă și intensă, percepția asupra nivelului general al prețurilor joacă un rol semnificativ. În cazul în care consumatorul este conștient de faptul că prețul vinului de anumite origini de pe teritoriul Uniunii face obiectul unei taxe la import majorate, acest lucru va avea un impact negativ asupra percepției generale în ceea ce privește nivelul prețurilor vinurilor din Uniune și, astfel, va redirecționa cererea consumatorilor către produse de alte origini. Având în vedere constatările referitoare la condițiile de piață rezultate și la scăderea profitului global al producătorilor, pentru contracararea efectelor taxelor la import sunt necesare măsuri imediate care să vizeze toate vinurile originare din toate statele membre, nu numai pe acelea care fac în mod direct obiectul taxelor la import.
                  
               
                     (4)
                  
                  
                     Din perspectiva stabilității pieței, regimul taxelor la import impus de SUA nu reprezintă o măsură națională izolată, cu efecte limitate la comerțul cu SUA. Piața mondială a vinului este o piață globală, pe care fiecare măsură luată de actori economici importanți, cum ar fi SUA, are repercusiuni profunde care afectează comerțul internațional cu vin în ansamblu. Orice schimbare negativă a condițiilor de pe o piață importantă de destinație a vinurilor din Uniune, cum ar fi SUA, afectează în mod inevitabil alte piețe, întrucât produsele care nu pot fi vândute în SUA, deoarece au devenit prea costisitoare, trebuie să fie redirecționate în altă parte. În consecință, consumatorii de pe celelalte piețe, fiind conștienți de condițiile de piață, vor exercita o presiune suplimentară asupra prețurilor și concurența va fi, de asemenea, mai acerbă decât în mod normal. Prin urmare, taxele la import actuale impuse de SUA vor provoca, probabil, o stagnare a exporturilor de vin din Uniune la nivel mondial. Rapoartele din sectorul vitivinicol au arătat că deja au fost anulate comenzi semnificative de vinuri franceze de pe piața americană.
                  
               
                     (5)
                  
                  
                     Piața vitivinicolă a Uniunii a fost supusă unor condiții agravante pe parcursul anului 2019, iar stocurile de vin au atins cel mai înalt nivel înregistrat din 2009 și până în prezent. Această evoluție se datorează în principal unei combinații de factori, și anume recoltele record din 2018 și scăderea consumului de vin în Uniune. Dacă vinurile afectate de taxele la import impuse de SUA nu sunt vândute pe piețele de export din afara Uniunii, acest lucru nu va face decât să sporească gradul de urgență și gravitatea situației de pe piața Uniunii. În plus, urgența situației este agravată de momentul aplicării taxelor la import. Aceste taxe se aplică din 18 octombrie 2019, ceea ce este chiar în mijlocul campaniei de recoltă și de producție a vinului din 2019 și chiar înainte de sezonul sărbătorilor de la sfârșitul anului, două dintre cele mai importante perioade de vânzare din an pentru sectorul vitivinicol al Uniunii. Astfel, în acest context, este necesar să se ia măsuri imediate pentru a se remedia această situație.
                  
               
                     (6)
                  
                  
                     Dintre măsurile de sprijin din sectorul vitivinicol prevăzute la articolul 43 din Regulamentul (UE) nr. 1308/2013, numai măsura de promovare în temeiul articolului 45 alineatul (1) litera (b) din regulamentul respectiv vizează în mod direct promovarea vinurilor din Uniune în țări terțe, în vederea îmbunătățirii competitivității. De-a lungul anilor, măsura de promovare s-a dovedit a fi deosebit de eficace pentru a cuceri și a consolida piețe din țările terțe. Aceasta s-a dovedit a fi cel mai eficient instrument de sprijinire a vinurilor din Uniune pe piețele din țările terțe, prin sporirea reputației lor și prin sensibilizarea privind calitatea lor. Piața vitivinicolă internațională este o piață globală, iar orice operațiune de promovare a vinului din Uniune pe piețele țărilor terțe este benefică pentru toate vinurile din Uniune. Promovarea deschide noi oportunități pentru operatorii care vor pătrunde ulterior pe piața în cauză cu alte vinuri din Uniune. Acțiunile individuale de promovare au un efect de „multiplicator” asupra vânzărilor, deoarece acoperă game întregi de vinuri sau întregi regiuni vitivinicole, și nu doar o singură marcă sau un singur tip de vin. Prin urmare, este esențial să se continue, să se lanseze și să se intensifice activitățile de promovare pe toate piețele pentru a se găsi debușeuri comerciale pentru vinurile care nu vor fi vândute pe piața americană, pentru a se păstra reputația vinurilor din Uniune pe respectivele piețe, precum și pentru a se contracara presiunea asupra prețurilor.
                  
               
                     (7)
                  
                  
                     Prin urmare, pentru a ajuta operatorii să facă față circumstanțelor excepționale actuale de pe piețele de export din întreaga lume în urma regimului de taxe la import impus de SUA și pentru a se aborda această situație imprevizibilă și precară, este oportun să se permită o mai mare flexibilitate în ceea ce privește punerea în aplicare a măsurii de promovare în temeiul articolului 45 alineatul (1) litera (b) din Regulamentul (UE) nr. 1308/2013, prin derogare de la anumite dispoziții prevăzute în Regulamentul delegat (UE) 2016/1149 al Comisiei (2).
                  
               
                     (8)
                  
                  
                     Pentru a le permite beneficiarilor să își intensifice acțiunile de promovare și să își consolideze prezența pe piețele vizate, este necesar ca statele membre să poată prelungi durata sprijinului pentru operațiunile deja selectate în cadrul măsurii de promovare menționate la articolul 45 alineatul (1) litera (b) din Regulamentul (UE) nr. 1308/2013 peste durata maximă de 5 ani prevăzută la articolul 4 din Regulamentul delegat (UE) 2016/1149. O astfel de măsură va asigura un plus de stabilitate și continuitate operațiunilor de promovare pentru operatorii deja prezenți pe piața SUA, care sunt afectați în mod direct de taxele la import. În plus, ea le va fi utilă și operatorilor care promovează vinuri pe alte piețe din țări terțe care nu fac în mod direct obiectul regimului de taxe la import impus de SUA, dar care se străduiesc să își păstreze poziția în situația nou creată pe piața mondială a vinului, instabilă și caracterizată de o concurență acerbă.
                  
               
                     (9)
                  
                  
                     Cu toate acestea, prelungirea individuală acordată proiectelor nu trebuie să depășească perioada de programare actuală, care se derulează între 2019 și 2023 și, prin urmare, trebuie să se încheie la 15 octombrie 2023.
                  
               
                     (10)
                  
                  
                     Trebuie acordată o mai mare flexibilitate în ceea ce privește eventualele modificări ale operațiunilor din cadrul măsurii de promovare menționate la articolul 45 alineatul (1) litera (b) din Regulamentul (UE) nr. 1308/2013, astfel cum se prevede la articolul 53 alineatul (1) din Regulamentul delegat (UE) 2016/1149. Pentru a le permite beneficiarilor să reacționeze în mod adecvat și eficient la circumstanțe excepționale și să își adapteze piețele-țintă în funcție de necesități, este oportun ca statele membre să fie autorizate să acorde derogări de la normele respective, permițând schimbarea pieței de destinație, chiar dacă schimbarea respectivă nu este în conformitate cu obiectivul inițial al operațiunii. O astfel de derogare i-ar ajuta pe beneficiarii care desfășoară în prezent operațiuni de promovare în SUA să vizeze alte piețe și să prevină acumularea de pierderi economice suplimentare. De asemenea, ar acorda asistență beneficiarilor care desfășoară operațiuni în alte țări terțe afectate de repercusiunile regimului de taxe la import impus de SUA resimțite pe piața respectivă și care doresc să își redirecționeze eforturile în altă parte.
                  
               
                     (11)
                  
                  
                     Pentru a se evita materializarea scenariului în care beneficiarii care folosesc flexibilitatea și decid să schimbe piața vizată ar fi sancționați pentru că nu au pus în aplicare operațiunea în totalitatea ei, așa cum a fost aprobată inițial de autoritatea competentă, este, de asemenea, necesar să se acorde o derogare de la articolul 54 alineatul (1) din Regulamentul delegat (UE) 2016/1149. Derogarea ar asigura efectuarea plății sprijinului pentru acțiunile individuale, astfel cum au fost modificate prin prezentul regulament, atât timp cât respectivele acțiuni sunt puse în aplicare integral și fac obiectul controalelor aplicabile prevăzute în capitolul IV secțiunea 1 din Regulamentul de punere în aplicare (UE) 2016/1150 al Comisiei (3).
                  
               
                     (12)
                  
                  
                     Cele două măsuri introduse prin prezentul regulament trebuie să li se aplice tuturor operatorilor prezenți deja pe o anumită piață dintr-o țară terță, pentru a se asigura că aceștia beneficiază de sprijin în același mod ca nou-veniții pe piața respectivă, care vor avea dreptul să beneficieze de o rată a contribuției Uniunii mai mare, de până la 60 % din cheltuielile eligibile, în temeiul Regulamentului de punere în aplicare (UE) 2020/132 al Comisiei (4). Aceste măsuri trebuie să se aplice, de asemenea, tuturor operațiunilor de promovare a vinului în temeiul articolului 45 alineatul (1) litera (b) din Regulamentul (UE) nr. 1308/2013, fără a se ține seama de categoria specifică de vin care este promovată, dat fiind că regimul taxelor la import impus de SUA afectează reputația tuturor vinurilor din Uniune în ansamblu. În plus, ar fi foarte dificil să se separe, în cadrul unei operațiuni de promovare, acțiunile care vizează vinurile liniștite de acțiunile care vizează alte vinuri, deoarece operațiunile de promovare sunt concepute, de regulă, pentru a promova o gamă largă de produse și nu doar o categorie specifică. Numeroase campanii de promovare vizează toate vinurile dintr-o regiune sau o mare varietate de vinuri vândute de un anumit operator. Separarea acțiunilor privind alte vinuri de acțiunile referitoare la vinurile liniștite în cadrul unei campanii de promovare ar reprezenta o sarcină administrativă considerabilă și ar submina efectele pozitive ale operațiunii de promovare.
                  
               
                     (13)
                  
                  
                     Prin urmare, este necesar să se prevadă o derogare de la articolul 4, articolul 53 alineatul (1) și articolul 54 alineatul (1) din Regulamentul delegat (UE) 2016/1149,
                  
               ADOPTĂ PREZENTUL REGULAMENT:
         
            Articolul 1
            Categoriile de produse vizate
            Prezentul regulament se aplică promovării vinului în sensul punctelor 1-9, 15 și 16 din partea II a anexei VII la Regulamentul (UE) nr. 1308/2013.
         
         
            Articolul 2
            Durata sprijinului
            Prin derogare de la articolul 4 din Regulamentul delegat (UE) 2016/1149 și în cazul în care acest lucru este justificat având în vedere efectele operațiunii, durata sprijinului acordat unui beneficiar care vizează o țară terță sau o piață dintr-o țară terță pentru măsura de promovare menționată la articolul 45 alineatul (1) litera (b) din Regulamentul (UE) nr. 1308/2013 poate fi prelungită dincolo de perioada de cinci ani prevăzută la articolul 4 din Regulamentul delegat (UE) 2016/1149, dar nu poate depăși data de 15 octombrie 2023.
         
         
            Articolul 3
            Modificări ale operațiunilor aprobate
            Prin derogare de la articolul 53 alineatul (1) din Regulamentul delegat (UE) 2016/1149, statele membre pot permite beneficiarilor unei operațiuni în desfășurare în cadrul măsurii de promovare menționate la articolul 45 alineatul (1) litera (b) din Regulamentul (UE) nr. 1308/2013 să prezinte, printr-o notificare adresată autorității competente, schimbări ale pieței de destinație a operațiunii respective, chiar dacă schimbările respective modifică obiectivul inițial al operațiunii. Astfel de schimbări nu necesită aprobarea prealabilă a autorității competente. Notificarea se depune de către beneficiari în termenele stabilite de statele membre.
         
         
            Articolul 4
            Sprijin pentru acțiunile individuale puse în aplicare
            Prin derogare de la articolul 54 alineatul (1) din Regulamentul delegat (UE) 2016/1149, dacă, în conformitate cu articolul 3 din prezentul regulament, i-a fost notificată autorității competente o schimbare a pieței de destinație a unei operațiuni deja aprobate, se efectuează plata sprijinului pentru acțiunile individuale care au fost deja puse în aplicare în cadrul respectivei operațiuni, dacă aceste acțiuni au fost puse în aplicare integral și au făcut obiectul unor controale administrative și, după caz, la fața locului, în conformitate cu capitolul IV secțiunea 1 din Regulamentul de punere în aplicare (UE) 2016/1150.
         
         
            Articolul 5
            Intrare în vigoare
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 ianuarie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 347, 20.12.2013, p. 671.
         
            (2)  Regulamentul delegat (UE) 2016/1149 al Comisiei din 15 aprilie 2016 de completare a Regulamentului (UE) nr. 1308/2013 al Parlamentului European și al Consiliului în ceea ce privește programele naționale de sprijin în sectorul vitivinicol și de modificare a Regulamentului (CE) nr. 555/2008 al Comisiei (JO L 190, 15.7.2016, p. 1).
         
            (3)  Regulamentul de punere în aplicare (UE) 2016/1150 al Comisiei din 15 aprilie 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește programele naționale de sprijin în sectorul vitivinicol (JO L 190, 15.7.2016, p. 23).
         
            (4)  Regulamentul de punere în aplicare (UE) 2020/132 al Comisiei din 30 ianuarie 2020 de stabilire a unei măsuri de urgență sub forma unei derogări de la articolul 45 alineatul (3) din Regulamentul (UE) nr. 1308/2013 al Parlamentului European și al Consiliului în ceea ce privește contribuția Uniunii la măsura de promovare în sectorul vitivinicol (JO L 27, 31.1.2020, p. 20).